ข้อบัญญัติองค์การบริหารส่วนตำบลเขาดินเรื่องการกำจัดสิ่งปฏิกูลและขยะมูลฝอยพ.ศ. ๒๕๕๗[๑] อาศัยอำนาจตามความในมาตรา๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.๒๕๔๖ ประกอบกับมาตรา ๑๙ มาตรา ๒๐ มาตรา ๕๔ มาตรา ๕๕ มาตรา ๕๘ มาตรา ๖๓ และมาตรา ๖๕แห่งพระราชบัญญัติการสาธารณสุข พ.ศ. ๒๕๓๕ องค์การบริหารส่วนตำบลเขาดินโดยความเห็นชอบของสภาองค์การบริหารส่วนตำบลเขาดินและนายอำเภอเขาพนมจึงได้ตราข้อบัญญัติไว้ ดังต่อไปนี้ข้อ๑ ข้อบัญญัตินี้เรียกว่า ข้อบัญญัติองค์การบริหารตำบลเขาดินเรื่อง การกำจัดสิ่งปฏิกูลและขยะมูลฝอย พ.ศ. ๒๕๕๗ข้อ๒[๒] ข้อบัญญัตินี้ให้ใช้บังคับในเขตองค์การบริหารส่วนตำบลเขาดินตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกข้อบังคับตำบลเขาดินเรื่อง การเก็บ ขน กำจัด สิ่งปฏิกูลและมูลฝอย พ.ศ. ๒๕๔๕บรรดาข้อบัญญัติตำบลกฎ ระเบียบหรือคำสั่งใดในส่วนที่ได้ตราไว้แล้วหรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทนข้อ๔ ในข้อบัญญัตินี้สิ่งปฏิกูล หมายความว่า น้ำเสีย อุจาระ หรือปัสสาวะและให้หมายความรวมถึงสิ่งอื่นใดที่เป็นสิ่งโสโครก หรือมีกลิ่นเหม็นมูลฝอย หมายความว่า เศษกระดาษ เศษผ้า เศษอาหารเศษผัก ผลไม้ เศษสินค้า ถุงพลาสติก ภาชนะที่ใส่อาหาร เครื่องดื่ม สิ่งของต่าง ๆและตลอดถึงสิ่งอื่นใดที่เป็นสิ่งเหลือใช้อาคาร หมายความว่า ตึกบ้านเรือน โรงเรือน โรงงาน ร้าน แผง สำนักงาน ที่เก็บสินค้า หรือคลังเก็บสินค้า หรือสิ่งก่อสร้างอย่างอื่นที่สร้างขึ้นซึ่งมีบุคคลอาจเข้าอยู่อาศัย หรือ เข้าใช้สอยได้ที่หรือทางสาธารณะ หมายความว่า ถนนทางเดิน ทางน้ำ หรือสถานที่อื่นใด ซึ่งมีไว้ให้ประชาชนใช้ประโยชน์ร่วมกันหรือมีไว้สำหรับการสัญจร และหรือที่เอกชนที่มีไว้เพื่อบริการประชาชนทั่วไปเจ้าพนักงานสาธารณสุข หมายความว่าตำแหน่งเจ้าพนักงานสาธารณสุขในเขตองค์การบริหารส่วนตำบลเขาดินที่ได้รับการแต่งตั้งตามประกาศกระทรวงสาธารณสุขซึ่งออกตามพระราชบัญญัติการสาธารณสุข พ.ศ. ๒๕๓๕เจ้าพนักงานท้องถิ่น หมายความว่านายกองค์การบริหารส่วนตำบลเขาดินข้อ ๕ การเก็บขน หรือกำจัดสิ่งปฏิกูล และมูลฝอยในเขตองค์การบริหารส่วนตำบลเขาดินให้เป็นอำนาจหน้าที่ขององค์การบริหารส่วนตำบลเขาดินในกรณีมีเหตุอันสมควรองค์การบริหารส่วนตำบลเขาดินอาจมอบให้บุคคลใดดำเนินการตามวรรคหนึ่งแทนก็ได้ภายใต้การควบคุมดูแลขององค์การบริหารส่วนตำบลเขาดินข้อ ๖ ห้ามผู้ใดถ่าย เท ทิ้งหรือทำให้มีขึ้นซึ่งมูลฝอย หรือสิ่งปฏิกูลทั้งหลายในที่สาธารณะ ให้ถ่าย เท ทิ้ง กำจัดสิ่งปฏิกูลและมูลฝอยในที่ซึ่งทางองค์การบริหารส่วนตำบลเขาดินจัดไว้หรือกำหนดให้มีข้อ ๗ ห้ามผู้ใด ถ่าย เท ทิ้ง มูลฝอยนอกที่รองรับที่องค์การบริหารส่วนตำบลเขาดินจัดไว้ หรือกำหนดให้มีหรือที่รองรับที่เจ้าหน้าที่ผู้ครอบครองอาคารสถานที่นั้น ๆ จัดให้มีขึ้นตามที่เจ้าพนักงานท้องถิ่นกำหนดเว้นแต่จะได้รับอนุญาตจากเจ้าพนักงานส่วนท้องถิ่นข้อ ๘ ห้ามผู้ใดคุ้ย เขี่ย ขุด ขน มูลฝอย ในที่รองรับมูลฝอย รถขน หรือสถานที่ที่พักมูลฝอยเว้นแต่เป็นการกระทำขององค์การบริหารส่วนตำบลเขาดิน หรือบุคคลที่ได้รับอนุญาตจากเจ้าพนักงานท้องถิ่นข้อ ๙ ห้ามผู้ใดขน นำพา หรือเคลื่อนย้ายสิ่งปฏิกูลและหรือขยะมูลฝอยไปในที่หรือทางสาธารณะเว้นแต่จะได้ใส่ในภาชนะหรือที่มิดชิดไม่ให้มีสิ่งปฏิกูลหรือมีกลิ่นรั่วซึมออกมาภายนอกและต้องได้รับอนุญาตเป็นหนังสือจากเจ้าพนักงานท้องถิ่นความในวรรคหนึ่งไม่ให้ใช้บังคับแก่ยานพาหนะโดยสารทางบกและทางน้ำซึ่งได้จัดห้องสุขาที่ถูกต้องด้วยสุขลักษณะข้อ๑๐ เจ้าของหรือผู้ครอบครองอาคารหรือสถานที่ใดๆ จะต้องจัดให้มีที่รองรับมูลฝอย หรือที่กำจัดสิ่งปฏิกูลในอาคารหรือเขตอาคารหรือสถานที่นั้น ๆ ไว้อย่างเพียงพอและถูกสุขลักษณะข้อ๑๑ เจ้าของหรือผู้ครอบครองอาคารหรือสถานที่ใดๆ ต้องรักษาบริเวณอาคารหรือสถานที่นั้นไม่ให้มีการถ่ายเทหรือทิ้งสิ่งปฏิกูลและหรือมูลฝอยในประการที่ขัดต่อสุขลักษณะข้อ ๑๒ ห้ามเจ้าของหรือผู้ครอบครองอาคารหรือสถานที่ใดๆ ทำการกำจัดสิ่งปฏิกูล และมูลฝอยอันอาจทำให้เกิดมลภาวะที่เป็นพิษ เช่น ควัน กลิ่นแก๊ส เป็นต้น เว้นแต่จะได้กระทำโดยวิธีการที่ถูกสุขลักษณะหรือกระทำตามคำแนะนำของเจ้าพนักงานสาธารณสุขหรือเจ้าพนักงานท้องถิ่นข้อ๑๓ กรณีเจ้าพนักงานท้องถิ่นเห็นว่าอาคารหรือสถานที่ใดๆ หรือบริเวณใด ๆ ที่องค์การบริหารส่วนตำบลเขาดินต้องเก็บขนมูลฝอยหรือสิ่งปฏิกูลไปกำจัดเพื่อถูกสุขลักษณะให้เจ้าพนักงานท้องถิ่นแจ้งให้เจ้าของอาคารหรือผู้ครอบครองอาคารหรือสถานที่ใดหรือบริเวณใด ๆ ได้ทราบล่วงหน้าไม่น้อยกว่า ๑๕ วัน หรือปิดประกาศไว้ ณอาคารหรือสถานที่ใด ๆ หรือบริเวณใดไม่น้อยกว่า ๑๕ วันเจ้าของหรือผู้ครอบครองอาคารสถานที่ใด ๆ ต้องการให้องค์การบริหารส่วนตำบลเขาดิน หรือผู้ได้รับใบอนุญาตจากเจ้าพนักงานท้องถิ่นเป็นผู้จัดเก็บขน มูลฝอย หรือสิ่งปฏิกูลไปกำจัด ให้เจ้าของหรือผู้ครอบครองอาคารหรือสถานที่ใด ๆหรือบริเวณใด ๆ ต้องเสียค่าธรรมเนียมเก็บขน ตามอัตราที่ได้กำหนดไว้ท้ายข้อบัญญัตินี้ข้อ๑๔ เจ้าของหรือผู้ครอบครองอาคารหรือสถานที่ใดๆ ซึ่งอยู่นอกบริเวณเก็บขน สิ่งปฏิกูลและหรือมูลฝอยตามข้อ๑๓ ต้องกำจัดสิ่งปฏิกูลและหรือมูลฝอยตามคำแนะนำของเจ้าพนักงานสาธารณสุขหรือเจ้าพนักงานท้องถิ่น โดยการเผา ฝัง หรือวิธีอื่นใดที่ไม่ขัดต่อสุขลักษณะข้อ๑๕ การเก็บ ขนและกำจัดสิ่งปฏิกูลและหรือขยะมูลฝอยข้ามเขตท้องถิ่นกันจะต้องปฏิบัติตามกฎหมายที่เกี่ยวข้องและเป็นไปตามหลักเกณฑ์ดังนี้(๑)เจ้าพนักงานทุกท้องถิ่นที่จะพิจารณาอนุญาตให้ผู้ใดได้รับการทำการเก็บ ขนสิ่งปฏิกูลและหรือขยะมูลฝอยโดยทำเป็นธุรกิจ โดยแจ้งว่าจะนำสิ่งปฏิกูลและหรือขยะมูลฝอยไปกำจัดณ เขตท้องถิ่นอื่นเจ้าพนักงานท้องถิ่นจะต้องตรวจสอบว่ามีใบอนุญาตการกำจัดสิ่งปฏิกูลและหรือ ขยะมูลฝอยจากท้องถิ่นอื่นนั้น จึงจะอนุญาตให้เก็บขนโดยทำเป็นธุรกิจได้(๒)กรณีที่ผู้ใดได้รับการทำการเก็บ ขนสิ่งปฏิกูลและหรือขยะมูลฝอยในเขตท้องถิ่นต้นทางแล้วนำสิ่งปฏิกูลและหรือขยะมูลฝอยไปกำจัดในเขตท้องถิ่นปลายทางโดยคิดค่าบริการทั้งการเก็บขน และการกำจัดผู้ประกอบการต้องขอใบอนุญาตทำการเก็บขนจากเจ้าพนักงานท้องถิ่นต้นทางและขอใบอนุญาตทำการกำจัดจากเจ้าพนักงานท้องถิ่นปลายทาง ซึ่งผู้ประกอบการคิดค่าบริการได้ตามอัตราที่ท้องถิ่นต้นทางและปลายทางกำหนดไว้ในข้อกำหนดท้องถิ่นนั้นทั้งนี้ หากมีการเก็บขนสิ่งปฏิกูลและหรือขยะมูลฝอยผ่านท้องถิ่นอื่นนอกจากท้องถิ่นต้นทางและท้องถิ่นปลายทางจะต้องแสดงใบอนุญาตทำการเก็บขนจากเจ้าพนักงานท้องถิ่นต้นทางและขอใบอนุญาตทำการกำจัดจากเจ้าพนักงานท้องถิ่นปลายทางรวมทั้งหลักฐานการขออนุญาตทำกิจการนอกเขตตามกฎหมายว่าด้วยการจัดตั้งองค์กรปกครองส่วนท้องถิ่นนั้น ๆ ด้วย(๓)กรณีที่ผู้ใดได้รับการทำการเก็บขนสิ่งปฏิกูลและหรือขยะมูลฝอยโดยคิดค่าบริการในเขตท้องถิ่นหนึ่งแล้วนำมากำจัดโดยการถมที่หรือโดยวิธีการอื่นใด ในที่ซึ่งอยู่ในเขตท้องถิ่นหนึ่งบุคคลผู้มีกรรมสิทธิ์หรือผู้ครอบครองที่ดินนั้นจะต้องขออนุญาตจากเจ้าพนักงานท้องถิ่นนั้นข้อ๑๖ ห้ามผู้ใดขุดสิ่งปฏิกูลและหรือมูลฝอยหรือนำสิ่งปฏิกูลและหรือมูลฝอยไปฝัง หรือถมในที่ดินใด หรือโดยวิธีการอื่นใดเว้นแต่จะได้รับอนุญาตเป็นหนังสือจากเจ้าพนักงานท้องถิ่นข้อ๑๗ ห้ามผู้ใดดำเนินกิจการรับทำการเก็บขนหรือกำจัดสิ่งปฏิกูลหรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริหารเว้นแต่จะได้รับใบอนุญาตจากเจ้าพนักงานท้องถิ่นข้อ๑๘ กรณีเกี่ยวกับมูลฝอยติดเชื้อมูลฝอยที่เป็นพิษหรืออันตรายจากชุมชนต้องมี การปฏิบัติการตามที่จำเป็นเพื่อให้ถูกต้องด้วยสุขลักษณะตามลักษณะของมูลฝอยที่จัดเก็บโดยไม่ก่อให้เกิดอันตรายและการแพร่ของเชื้อโรคตามวิธีการที่ถูกต้องตามหลักวิทยาศาสตร์และเทคโนโลยีที่เหมาะสมข้อ๑๙[๓] ผู้ใดประสงค์จะเป็นผู้ดำเนินกิจการรับทำการเก็บ ขน กำจัดหรือหาประโยชน์จากการจัดการสิ่งปฏิกูลหรือมูลฝอยโดยทำเป็นธุรกิจหรือโดยรับประโยชน์ตอบแทนด้วยการคิดค่าบริการจะต้องยื่นคำขอรับใบอนุญาตตามแบบที่กำหนดไว้ท้ายข้อบัญญัตินี้พร้อมกับเอกสารและหลักฐานต่างๆ ตามที่องค์การบริหารส่วนตำบลเขาดินกำหนดข้อ ๒๐[๔] คุณสมบัติของผู้ขออนุญาตดำเนินกิจการรับทำการเก็บขน กำจัดหรือหาประโยชน์จากการจัดการสิ่งปฏิกูลหรือมูลฝอยตลอดจนหลักเกณฑ์ วิธีการ และเงื่อนไขในการขอและการออกใบอนุญาตให้เป็นไปตามที่องค์การบริหารส่วนตำบลเขาดินกำหนดข้อ๒๑ เมื่อเจ้าพนักงานท้องถิ่นได้รับคำขอรับใบอนุญาตให้ตรวจสอบความถูกต้อง และความสมบูรณ์ของคำขอหากปรากฏว่าผู้ขออนุญาตปฏิบัติถูกต้องตามหลักเกณฑ์ วิธีการ และเงื่อนไขที่กำหนดไว้แล้วและเป็นกรณีที่เจ้าพนักงานท้องถิ่นเห็นสมควรให้เจ้าพนักงานท้องถิ่นออกใบอนุญาตให้ตามคำขอข้อ๒๒[๕] ผู้ได้รับอนุญาตต้องมารับใบอนุญาตพร้อมกับชำระค่าธรรมเนียมตามบัญชีท้ายข้อบัญญัตินี้ภายในกำหนดสิบห้าวันนับแต่วันที่ได้รับหนังสือแจ้งการอนุญาตจากพนักงานท้องถิ่นเว้นแต่จะมีเหตุอันสมควรและได้แจ้งต่อเจ้าพนักงานท้องถิ่นทราบแล้วผู้ได้รับใบอนุญาตต้องเสียค่าธรรมเนียมการออกใบอนุญาตตามบัญชีค่าธรรมเนียมที่กำหนดไว้ท้ายข้อบัญญัตินี้ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรกหรือก่อนใบอนุญาตสิ้นอายุสำหรับกรณีที่เป็นการขอต่ออายุใบอนุญาตตลอดเวลาที่ยังดำเนินกิจการนั้นถ้ามิได้เสียค่าธรรมเนียมภายในเวลาที่กำหนดให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระเว้นแต่ผู้ได้รับใบอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไปในกรณีที่ผู้มีหน้าที่ต้องเสียค่าธรรมเนียมตามวรรคหนึ่งค้างชำระค่าธรรมเนียมติดต่อกันเกินกว่าสองครั้งให้เจ้าพนักงานท้องถิ่นมีอำนาจสั่งให้ผู้นั้นหยุดการดำเนินกิจการไว้จนกว่าจะได้เสียค่าธรรมเนียมและค่าปรับจนครบจำนวนข้อ๒๓ ผู้รับใบอนุญาตต้องปฏิบัติดังนี้(๑)รักษาคุณสมบัติตามที่กำหนดไว้ในข้อ ๒๐ ตลอดเวลาที่ยังดำเนินกิจการตามใบอนุญาต(๒)ปฏิบัติการอื่นใดเกี่ยวด้วยสุขลักษณะ ความปลอดภัยและการรักษาคุณภาพสิ่งแวดล้อมตามคำแนะนำหรือคำสั่งเจ้าพนักงานสาธารณสุขและคำสั่งเจ้าพนักงานท้องถิ่น รวมทั้งระเบียบข้อบัญญัติและประกาศขององค์การบริหารส่วนตำบลเขาดินข้อ ๒๔[๖] เมื่อผู้รับใบอนุญาตประสงค์จะขอต่ออายุใบอนุญาตให้ยื่นคำขอต่อเจ้าพนักงานท้องถิ่นก่อนใบอนุญาตสิ้นอายุตามแบบที่องค์การบริหารส่วนตำบลเขาดินกำหนดไว้เมื่อได้ยื่นคำขอพร้อมกับชำระค่าธรรมเนียมแล้วให้ประกอบกิจการได้จนกว่าเจ้าพนักงานท้องถิ่นจะสั่งไม่ต่ออายุใบอนุญาตการขอต่ออายุใบอนุญาตและการอนุญาตให้ต่ออายุใบอนุญาตให้เป็นไปตามหลักเกณฑ์วิธีการ และเงื่อนไขที่เจ้าพนักงานท้องถิ่นกำหนดข้อ๒๕[๗] ใบอนุญาตที่ออกให้ตามข้อบัญญัตินี้ให้มีอายุ ดังต่อไปนี้(๑)ใบอนุญาตการรับทำการเก็บและขนสิ่งปฏิกูลและหรือมูลฝอยให้มีอายุหนึ่งปีนับแต่วันที่ออกใบอนุญาต(๒)ใบอนุญาตการกำจัดสิ่งปฏิกูลและหรือมูลฝอยให้มีอายุห้าปีนับแต่วันที่ออกใบอนุญาต(๓)ใบอนุญาตการหาประโยชน์จากการจัดการสิ่งปฏิกูลและหรือมูลฝอยให้มีอายุห้าปีนับแต่วันที่ออกใบอนุญาตข้อ๒๖ เมื่อผู้รับใบอนุญาตไม่ประสงค์จะประกอบกิจการต่อไปให้ยื่นคำขอเลิกการดำเนินกิจการต่อเจ้าพนักงานท้องถิ่นข้อ๒๗ หากผู้รับใบอนุญาตประสงค์จะแก้ไขรายการในใบอนุญาตให้ยื่นคำขอต่อเจ้าพนักงานท้องถิ่นข้อ๒๘ ในกรณีที่ใบอนุญาตสูญหาย ถูกทำลายหรือชำรุดในสาระสำคัญ ผู้รับใบอนุญาต จะต้องยื่นคำขอรับใบแทนใบอนุญาตต่อเจ้าพนักงานท้องถิ่นภายในสิบห้าวันนับแต่วันที่ได้ทราบถึงการสูญหาย ถูกทำลาย หรือชำรุดในสาระสำคัญ แล้วแต่กรณีพร้อมหลักฐาน ดังต่อไปนี้(๑)สำเนาบันทึกแจ้งความต่อเจ้าหน้าที่ตำรวจกรณีใบอนุญาตสูญหาย(๒)ใบอนุญาตเดิมเท่าที่เหลืออยู่กรณีใบอนุญาตถูกทำลายหรือชำรุดในสาระสำคัญข้อ๒๙ การออกใบแทนใบอนุญาตให้เจ้าพนักงานท้องถิ่นดำเนินการตามหลักเกณฑ์วิธีการและเงื่อนไขดังนี้(๑)การออกใบแทนใบอนุญาตให้ประทับ ตราสีแดง คำว่า ใบแทน กำกับไว้ด้วย และให้มี วัน เดือน ปีที่ออกใบแทนพร้อมทั้งลงลายมือชื่อเจ้าพนักงานท้องถิ่น หรือผู้ที่ได้รับมอบหมายจากเจ้าพนักงานท้องถิ่นในใบแทนและต้นขั้วใบแทน(๒)ให้ใช้ใบแทนใบอนุญาตได้เท่ากับเวลาที่เหลือของอายุใบอนุญาตเดิม(๓)บันทึกด้านหลังต้นขั้วใบอนุญาตเดิม ระบุสาเหตุการสูญหาย ถูกทำลายหรือชำรุดในสาระสำคัญของใบอนุญาตเดิมแล้วแต่กรณี และลงเล่มที่ เลขที่ ปีของใบแทนใบอนุญาตข้อ๓๐[๘] ผู้รับใบอนุญาตตามข้อบัญญัตินี้ต้องแสดงใบอนุญาตไว้โดยเปิดเผยและเห็นได้ง่าย ณสถานที่ประกอบกิจการตลอดเวลาที่ประกอบกิจการ หากฝ่าฝืนมีโทษปรับไม่เกินห้าร้อยบาทข้อ๓๑ กรณีที่ปรากฏว่าผู้รับใบอนุญาตไม่ปฏิบัติตามหลักเกณฑ์และเงื่อนไขใบอนุญาตหรือปฏิบัติไม่ถูกต้องตามข้อบัญญัตินี้เจ้าพนักงานท้องถิ่นมีอำนาจสั่งพักใช้ใบอนุญาตได้คราวหนึ่งไม่เกินสิบห้าวันข้อ๓๒ เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้รับใบอนุญาต(๑)ถูกสั่งพักใช้ใบอนุญาตตั้งแต่สองครั้งขึ้นไปและมีเหตุที่จะต้องถูกสั่งพักใช้ใบอนุญาต(๒)ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. ๒๕๓๕(๓)ไม่ปฏิบัติหรือปฏิบัติไม่ถูกต้องตามบทบัญญัติแห่งพระราชบัญญัติการสาธารณสุข พ.ศ.๒๕๓๕ กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕ หรือข้อบัญญัตินี้หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบังคับนี้ หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบัญญัตินี้และการไม่ปฏิบัติหรือปฏิบัติไม่ถูกต้องนั้นก่อให้เกิดอันตรายอย่างร้ายแรง ต่อสุขภาพของประชาชนหรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชนข้อ๓๓ คำสั่งพักใช้ใบอนุญาตและคำสั่งเพิกถอนใบอนุญาตให้ทำเป็นหนังสือแจ้งให้ผู้รับใบอนุญาตทราบในกรณีที่ไม่พบผู้รับใบอนุญาตหรือผู้รับใบอนุญาตไม่ยอมรับคำสั่งดังกล่าวให้ส่งคำสั่งโดยทางไปรษณีย์ตอบรับ หรือปิดคำสั่งนั้นไว้ในที่เปิดเผยเห็นได้ง่าย ณภูมิลำเนาหรือสำนักงานของผู้รับใบอนุญาต และให้ถือว่าผู้รับใบอนุญาตนั้นได้รับทราบคำสั่งแล้วตั้งแต่เวลาที่คำสั่งไปถึงหรือวันปิดคำสั่ง แล้วแต่กรณีข้อ๓๔ ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาตข้อ๓๕ ผู้ใดฝ่าฝืนข้อบัญญัตินี้ต้องระวางโทษตามบทกำหนดโทษแห่งพระราชบัญญัติการสาธารณสุขพ.ศ. ๒๕๓๕ข้อ๓๖ ภายหลังข้อบัญญัตินี้มีผลบังคับใช้แล้วหากมีกฎกระทรวงที่ออกตามพระราชบัญญัติการสาธารณสุขพ.ศ. ๒๕๓๕ ให้บังคับใช้กฎกระทรวงนั้นข้อ๓๗ ให้นายกองค์การบริหารส่วนตำบลเขาดินเป็นผู้รักษาการตามข้อบัญญัตินี้และให้มีอำนาจออกระเบียบประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้ประกาศณ วันที่ ๓๐ มกราคม พ.ศ. ๒๕๕๘บุญภาศ ซื่อตรงนายกองค์การบริหารส่วนตำบลเขาดิน[เอกสารแนบท้าย]๑[๙]. บัญชีค่าธรรมเนียมใบอนุญาตและค่าบริการท้ายข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐๒[๑๐]. แบบคำขอรับใบอนุญาต/ต่ออายุใบอนุญาตประกอบกิจการ๓[๑๑]. ใบอนุญาตประกอบกิจการ๔[๑๒]. คำขออนุญาตการต่าง ๆ(ดูข้อมูลจากภาพกฎหมาย) ข้อบัญญัติองค์การบริหารส่วนตำบลเขาดิน เรื่องการกำจัดสิ่งปฏิกูลและขยะมูลฝอย (ฉบับที่ ๒) พ.ศ. ๒๕๖๐[๑๓]ข้อ๒ ข้อบัญญัตินี้ให้ใช้บังคับในเขตองค์การบริหารส่วนตำบลเขาดินตั้งแต่วันถัดจากวันประกาศในราชกิจจานุเบกษาเป็นต้นไปข้อ ๑๒ ให้นายกองค์การบริหารส่วนตำบลเขาดินเป็นผู้รักษาการตามข้อบัญญัตินี้ภวรรณตรี/จัดทำ๓พฤษภาคม ๒๕๖๐วริญา/ตรวจ๓พฤษภาคม ๒๕๖๐พัชรภรณ์/เพิ่มเติม๑๗ มีนาคม๒๕๖๓[๑] ราชกิจจานุเบกษาเล่ม ๑๓๔/ตอนพิเศษ ๑๑๓ ง/หน้า ๒๓/๒๕ เมษายน ๒๕๖๐[๒] ข้อ ๒แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๓]ข้อ๑๙ แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๔] ข้อ ๒๐แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐ [๕]ข้อ๒๒ แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๖]ข้อ๒๔ แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๗]ข้อ๒๕ แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๘] ข้อ ๓๐แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๙] บัญชีค่าธรรมเนียมใบอนุญาตและค่าบริการ ท้ายข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย (ฉบับที่ ๒) พ.ศ.๒๕๖๐ แก้ไขเพิ่มเติมโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๑๐] แบบคำขอรับใบอนุญาต/ต่ออายุใบอนุญาตประกอบกิจการเพิ่มโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๑๑] ใบอนุญาตประกอบกิจการเพิ่มโดยข้อบัญญัติองค์การบริหารส่วนตำบลเขาดิน เรื่อง การกำจัดสิ่งปฏิกูลและขยะมูลฝอย(ฉบับที่ ๒) พ.ศ. ๒๕๖๐[๑๒] คำขออนุญาตการต่าง ๆ เพิ่มโดยข้อบัญญัติองค์การบริหารส่วนตำบลเขาดินเรื่อง การกำจัดสิ่งปฏิกูลและขยะมูลฝอย (ฉบับที่ ๒) พ.ศ. ๒๕๖๐[๑๓] ราชกิจจานุเบกษาเล่ม ๑๓๕/ตอนพิเศษ ๓๒๗ ง/หน้า ๑๐๘/๒๑ ธันวาคม ๒๕๖๑